title: 2008/721/EY: Komission päätös, tehty 5 päivänä elokuuta 2008 , kuluttajien turvallisuuden, kansanterveyden ja ympäristön aloilla toimivien tiedekomiteoiden ja asiantuntijoiden neuvoa-antavan rakenteen luomisesta ja päätöksen 2004/210/EY kumoamisesta (ETA:n kannalta merkityksellinen teksti)

text:
               10.9.2008

               FI

               Euroopan unionin virallinen lehti

               L 241/21

      KOMISSION PÄÄTÖS,
   tehty 5 päivänä elokuuta 2008,
   kuluttajien turvallisuuden, kansanterveyden ja ympäristön aloilla toimivien tiedekomiteoiden ja asiantuntijoiden neuvoa-antavan rakenteen luomisesta ja päätöksen 2004/210/EY kumoamisesta
   (ETA:n kannalta merkityksellinen teksti)
   (2008/721/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen ja erityisesti sen 152 ja 153 artiklan,
   sekä katsoo seuraavaa:

               (1)

               Komission päätöksellä 2004/210/EY (1), sellaisena kuin se on muutettuna komission päätöksellä 2007/263/EY (2), perustettiin kolme tiedekomiteaa: kulutustavaroita käsittelevä tiedekomitea, terveys- ja ympäristöriskejä käsittelevä tiedekomitea sekä kehittymässä olevia ja vastikään havaittuja terveysriskejä käsittelevä tiedekomitea.

               (2)

               Tietyt terveys- ja ympäristöriskejä käsittelevän tiedekomitean tehtävät on siirretty annetulla Euroopan parlamentin ja neuvoston asetuksella (EY) N:o 1907/2006 (3) perustetulle Euroopan kemikaalivirastolle, ja siksi kyseisen komitean toimivalta-alueita olisi tarkistettava.

               (3)

               Näiden kolmen tiedekomitean toiminnasta saadun kokemuksen perusteella niiden rakennetta ja työskentelymenetelmiä on tarpeen muuttaa ja kohentaa.

               (4)

               Komission päätöksellä 2004/210/EY perustettujen kolmen tiedekomitean jäsenten toimikausia pidennettiin tehdyllä komission päätöksellä 2007/708/EY (4) siten, että ne päättyvät 31 päivänä joulukuuta 2008. Kyseisten komiteoiden jäsenet jatkavat tehtävässään, kunnes heidän tilalleen nimetään uusi jäsen tai heidän toimeksiantonsa uusitaan.

               (5)

               Tämän vuoksi ja selkeyttä silmällä pitäen päätös 2004/210/EY on korvattava uudella päätöksellä.

               (6)

               Luotettavat ja oikea-aikaiset tieteelliset lausunnot ovat välttämättömiä kuluttajien turvallisuutta, kansanterveyttä ja ympäristöä koskevien komission ehdotusten, päätösten ja toimintalinjojen kannalta. Tätä varten tarvitaan joustavaa neuvonantorakennetta, jotta useilla eri aloilla on helpommin saatavilla pätevää tieteellistä asiantuntemusta.

               (7)

               Kuluttajien turvallisuutta, kansanterveyttä ja ympäristöä käsittelevien tieteellisten lausuntojen on perustuttava pätevyyden, riippumattomuuden ja puolueettomuuden sekä avoimuuden periaatteisiin, sellaisina kuin ne on esitetty komission tiedonannossa ”Asiantuntijoiden hankkiminen ja käyttäminen komissiossa: periaatteet ja toimintaohjeet – Parempaa politiikkaa vankemmalta tietopohjalta” (5), ja lausuntojen antaminen on järjestettävä riskinarvioinnin parhaita käytäntöjä noudattaen.

               (8)

               Tiedekomiteoiden on ehdottomasti käytettävä tieteellistä asiantuntemusta EU:ssa ja sen ulkopuolella kunkin kysymyksen edellyttämällä parhaalla mahdollisella tavalla. Tieteellisiä neuvonantajia olisi tätä varten koottava yhteen ryhmäksi siten, että katetaan riittävällä tavalla komiteoiden toimivalta-alueet.

               (9)

               Neuvoa-antavan rakenteen uudelleenjärjestelyllä on lisättävä joustavuutta, jotta rakenne voi opastaa komissiota asioissa, jotka kuuluvat sen vakiintuneen toimivallan piiriin, kehittymässä olevien ja vastikään havaittujen terveysriskien ja asioiden alalla ja asioissa, jotka eivät kuulu yhteisön muiden riskinarviointielinten toimivaltaan; rakenteen on lisäksi voitava tarvittaessa antaa neuvontaa nopeasti ja sen on voitava varmistaa toimintansa täysi avoimuus samoin kuin se, että sen ja muiden yhteisön elinten ja asiaan liittyvien tieteellisten järjestöjen toimet vastaavat hyvin toisiaan ja niiden keskinäinen yhteistyö toimii.

               (10)

               Riippumattomien tieteellisten lausuntojen tarve niin vakiintuneilla kuin uusilla yhteisön vastuulle kuuluvilla ja tiedekomiteoiden toimivallan piirissä olevilla aloilla kasvaa todennäköisesti edelleen. Riskinarviointiin liittyvää tieteellisen neuvonnan rakennetta on tämän vuoksi vahvistettava niin sen kokoonpanon kannalta kuin tehostamalla sen työskentelykäytäntöjä.

               (11)

               On perustettu lukuisia erilaisia yhteisön elimiä, joiden tehtäviin kuuluu riskien arviointi eri aloilla. On tarpeen varmistaa tiedekomiteoiden ja tällaisten elinten toiminnan olevan keskenään johdonmukaista ja edistää niiden välistä koordinointia. Tiedekomiteoiden on parannettava tehokkuuttaan myös asianmukaisella tietojen ja asiantuntemuksen vaihdolla ja tekemällä yhteistyötä muiden kansallisen ja kansainvälisen tason tieteellisten elinten ja organisaatioiden kanssa.

               (12)

               Tiedekomiteoiden työskentelykäytäntöjä olisi parannettava sisäisen työskentelyn lisäksi järjestämällä tieteellisiä kokouksia ja työpajoja sekä perustamalla verkostoja.

               (13)

               Täysi riippumattomuus on toki turvattava, mutta lisäksi on tärkeää varmistaa tiedekomiteoiden työskentelyn avoimuus ja läpinäkyvyys ottamalla käyttöön asianmukaiset menettelyt sidosryhmien kanssa käytävää vuoropuhelua varten.

               (14)

               Tämän päätöksen täytäntöönpanossa tavoiteltu avoimuus ja läpinäkyvyys olisi varmistettava noudattaen kuitenkin samalla täysimääräisesti yhteisön lainsäädännössä säädettyjä vaatimuksia henkilötietojen suojelun ja tiedon julkisen saatavuuden, myös liikesalaisuuksien suojelun osalta,

         ON PÄÄTTÄNYT SEURAAVAA:
   1   LUKU
   YLEISET SÄÄNNÖKSET
   1 artikla
   Neuvoa-antava rakenne ja sen toimivalta-alueet
   1.   Luodaan neuvoa-antava rakenne tieteellistä riskinarviointia varten kuluttajien turvallisuuden, kansanterveyden ja ympäristön aloille. Tähän rakenteeseen sisältyvät:

               a)

               kuluttajien turvallisuutta käsittelevä tiedekomitea;

               b)

               terveys- ja ympäristöriskejä käsittelevä tiedekomitea;

               c)

               kehittymässä olevia ja vastikään havaittuja terveysriskejä käsittelevä tiedekomitea;

               d)

               riskinarviointiin erikoistuneiden tieteellisten neuvonantajien ryhmä, jäljempänä ’neuvonantajaryhmä’, joka tukee tiedekomiteoiden toimintaa tämän päätöksen asiaankuuluvien säännösten mukaisesti.

         2.   Neuvoa-antavan rakenteen toimivalta-alueet esitetään liitteessä I, sanotun kuitenkaan rajoittamatta yhteisön lainsäädännöllä muille riskinarviointia suorittaville yhteisön elimille, kuten erityisesti Euroopan elintarviketurvallisuusviranomaiselle, Euroopan lääkearviointivirastolle, Euroopan kemikaalivirastolle sekä Euroopan tautien ehkäisy- ja valvontakeskukselle, myönnettyä toimivaltaa.
   2 artikla
   Tehtävä
   1.   Komissio pyytää tiedekomiteoilta tieteellisen lausunnon tapauksissa, joista säädetään yhteisön lainsäädännössä.
   2.   Komissio voi pyytää komiteoilta lausunnon myös kysymyksistä,

               a)

               joilla on erityistä merkitystä kuluttajien turvallisuudelle, kansanterveydelle ja ympäristölle; ja

               b)

               jotka eivät kuulu muiden yhteisön elinten toimivaltaan.

         3.   Komissio voi lisäksi pyytää tiedekomiteoita antamaan nopeasti neuvontaa erityisiä riskejä koskevasta tieteellisestä tiedosta kiireellisissä tapauksissa.
   4.   Komissio voi pyytää tiedekomiteaa määrittelemään tutkimustarpeet ja arvioimaan tutkimustuloksia sen toimivallan alaan kuuluvien aiheiden osalta.
   5.   Tiedekomiteat voivat komission pyynnöstä tai omasta aloitteestaan ja yhteisymmärryksessä komission kanssa päättää perustaa aihekohtaisia työpajoja tarkastelemaan tietoja ja tieteellistä tietämystä tietyistä riskeistä tai laajoista riskinarviointiin liittyvistä kysymyksistä. Komission pyynnöstä ne laativat raportteja, kannanottoja tai päätelmiä näiden työpajojen pohjalta.
   Työpajoissa voi komiteoiden jäsenten lisäksi olla mukana neuvonantajaryhmään kuuluvia tieteellisiä neuvonantajia ja ulkopuolisia asiantuntijoita – tarpeen mukaan asiantuntijoita samantyyppisiä tehtäviä hoitavista yhteisön, kansallisista tai kansainvälisistä elimistä.
   Tiedekomiteoiden sihteeristö järjestää työpajat. Sihteeristö määrittelee ja varmistaa tarvittaessa näiden työpajojen pohjalta laadittujen raporttien, kannanottojen tai päätelmien levittämisen.
   6.   Komissio voi pyytää tiedekomiteoita ottamaan osaa aihekohtaisiin verkostoihin muiden yhteisön elinten tai tieteellisten järjestöjen kanssa, jotta voidaan seurata ja edistää liitteessä I määritellyillä toimivalta-alueilla esiintyviä riskejä koskevan tieteellisen tietämyksen kehittymistä.
   7.   Tiedekomiteat kiinnittävät komission huomion – esittämällä sille hyväksymänsä muistiot tai kannanotot – toimivaltaansa kuuluvaan erityiseen tai kehittymässä olevaan ongelmaan, jonka ne katsovat saattavan aiheuttaa todellisen tai potentiaalisen riskin kuluttajien turvallisuudelle, kansanterveydelle tai ympäristölle. Komissio voi päättää julkaista nämä muistiot ja kannanotot, ja se päättää toteutettavista toimista, joihin kuuluu tarvittaessa asiaa koskevan tieteellisen lausunnon pyytäminen.
   2   LUKU
   TIEDEKOMITEOIDEN JA NEUVONANTAJARYHMÄN MUODOSTAMINEN
   3 artikla
   Tiedekomiteoiden jäsenten nimittäminen
   1.   Kuluttajien turvallisuutta, terveys- ja ympäristöriskejä ja kehittymässä olevia ja vastikään havaittuja terveysriskejä käsittelevissä tiedekomiteoissa on kussakin enintään 17 jäsentä, ja niiden toimintaan voi niiden omasta aloitteesta osallistua neuvonantajaryhmästä enintään viisi tieteellistä neuvonantajaa, jotka antavat panoksensa komitean työhön erityiskysymyksissä tai -aloilla.
   2.   Komissio nimittää tiedekomiteoiden jäsenet heidän asiantuntemuksensa perusteella, ja tämän lisäksi heidän maantieteellisen jakautumisensa on heijasteltava tieteellisten ongelmien ja toimintamallien monimuotoisuutta etenkin Euroopassa. Komissio päättää kunkin komitean jäsenmäärästä ilmenneiden tarpeiden mukaan.
   Kunkin tiedekomitean jäsenet ovat asiantuntijoita yhdellä tai useammalla kyseisen komitean toimivaltaan kuuluvalla alalla siten, että he yhdessä edustavat eri tieteenaloja mahdollisimman laajalti.
   3.   Komissio nimittää tiedekomiteoiden jäsenet soveltuvien hakijoiden luettelosta, joka on laadittu Euroopan unionin virallisessa lehdessä ja komission www-sivustolla julkaistun kiinnostuksenilmaisupyynnön perusteella.
   4.   Jäsen voidaan nimittää vain yhteen 1 artiklan 1 kohdassa tarkoitettuun tiedekomiteaan.
   4 artikla
   Neuvonantajaryhmän perustaminen
   1.   Neuvonantajaryhmä muodostuu tieteellisistä neuvonantajista, jotka ovat asiantuntijoita yhdellä tai useammalla liitteessä I määritellyllä toimivalta-alueella tai niihin liittyvissä aiheissa siten, että he yhdessä edustavat eri tieteenaloja mahdollisimman laajalti.
   2.   Komissio nimittää tieteelliset neuvonantajat neuvonantajaryhmään soveltuvien hakijoiden luettelosta, joka on laadittu Euroopan unionin virallisessa lehdessä ja komission www-sivustolla julkaistun kiinnostuksenilmaisupyynnön perusteella.
   3.   Komissio päättää neuvonantajaryhmässä kulloinkin olevien tieteellisten neuvonantajien määrästä sen mukaan, mitä tieteellisiä lausuntoja se tarvitsee.
   5 artikla
   Toimikausi
   1.   Tiedekomiteoiden jäsenten toimikausi on kolme vuotta, eivätkä jäsenet voi olla samassa komiteassa kauemmin kuin kolme peräkkäistä toimikautta. He jatkavat tehtävässä, kunnes heidän tilalleen nimetään uusi jäsen tai heidän toimeksiantonsa uusitaan.
   Asiantuntemuksen jatkuvuuden turvaamiseksi komissio voi poikkeustapauksissa pidentää tiedekomitean jäsenten toimikautta enintään 18 kuukauden pituisella jaksolla.
   Jäsen, joka on toiminut kolme peräkkäistä toimikautta yhdessä tiedekomiteassa, voidaan valita jäseneksi johonkin toiseen tiedekomiteaan.
   2.   Jos jäsen ei enää täytä 12 artiklassa tarkoitetussa työjärjestyksessä vahvistettuja osallistumiskriteerejä tai hän esittää eronpyynnön, komissio katsoo, että jäsenyys on päättynyt tai hyväksyy jäsenen eronpyynnön ja nimeää hänen tilalleen uuden jäsenen neuvonantajaryhmästä.
   3.   Tieteelliset neuvonantajat nimitetään neuvonantajaryhmään viideksi vuodeksi, ja heidän toimeksiantonsa voidaan uusia.
   3   LUKU
   NEUVOA-ANTAVAN RAKENTEEN TOIMINTA
   6 artikla
   Neuvonantajaryhmän tukeen turvautuminen
   1.   Kukin tiedekomitea voi päättää ottaa enintään viisi neuvonantajaryhmään kuuluvaa tieteellistä neuvonantajaa ulkojäseninä mukaan tieteellisen lausunnon valmisteluun. Näillä mukaan kutsutuilla ulkojäsenillä on heidän osallistuessaan tarkasteltavaa aihetta koskeviin toimiin ja käsittelyihin samat tehtävät, vastuut ja oikeudet kuin kyseisen komitean jäsenillä.
   2.   Kukin tiedekomitea voi lisäksi päättää kutsua mukaan muita neuvonantajaryhmään kuuluvia tieteellisiä neuvonantajia tieteellisen lausunnon valmisteluun. Nämä neuvonantajat osallistuvat tarkasteltavaa aihetta koskeviin toimiin, mutta heidän tehtävänsä ja vastuunsa rajoittuvat lausunnon valmisteluun.
   3.   Tiedekomiteat voivat lisäksi kutsua neuvonantajaryhmään kuuluvia tieteellisiä neuvonantajia avustamaan komiteaa komission 2 artiklan 3 kohdan mukaisesti pyytämien nopeasti annettavien neuvojen laatimisessa sekä osallistumaan 2 artiklan 5 kohdassa tarkoitettuihin aihekohtaisiin työpajoihin.
   4.   Komissio voi kutsua neuvonantajaryhmään kuuluvia tieteellisiä neuvonantajia osallistumaan tieteellisiin kokouksiin tai antamaan komission yksiköille tapauskohtaisesti tietoa erityiskysymyksistä.
   7 artikla
   Työryhmät
   1.   Tiedekomiteat voivat perustaa erityisiä työryhmiä, joiden tehtävänä on valmistella ja laatia komiteoiden tieteellisiä lausuntoja. Työryhmiä on perustettava erityisesti silloin, kun tietystä aiheesta tarvitaan ulkopuolista asiantuntemusta.
   2.   Tiedekomiteat voivat yhteisymmärryksessä komission kanssa kutsua osallistumaan työhönsä sellaisia ulkojäseniä, muita neuvonantajaryhmään kuuluvia tieteellisiä neuvonantajia, ulkopuolisia asiantuntijoita sekä muissa yhteisön elimissä olevia asiantuntijoita, joilla ne katsovat olevan tarvittavaa tieteellistä tietämystä ja asiantuntemusta.
   3.   Työryhmän puheenjohtajana toimii sen tiedekomitean jäsen, joka on kutsunut työryhmän koolle, ja työryhmä kertoo toimintansa tuloksista tälle tiedekomitealle ja voi nimittää esittelijän keskuudestaan. Erityisen monimutkaisia monitieteisiä kysymyksiä varten voidaan nimetä useampi kuin yksi esittelijä.
   4.   Jos kysymys kuuluu useammalle kuin yhdelle tiedekomitealle, perustetaan yhteinen työryhmä, joka muodostuu tarpeen mukaan kyseisten komiteoiden jäsenistä, ulkojäsenistä, neuvonantajaryhmään kuuluvista tieteellisistä neuvonantajista sekä ulkopuolisista asiantuntijoista.
   8 artikla
   Harjoittelijoiden osallistuminen
   Tiedekomiteat voivat yhteisymmärryksessä komission kanssa ja 12 artiklassa tarkoitetun työjärjestyksen mukaisesti sallia harjoittelijoiden osallistumisen kokouksiinsa tavoitteena valmiuksien kehittäminen riskinarvioinnin alalla.
   9 artikla
   Erityisvaatimukset
   1.   Komissio voi vaatia, että tiedekomitea antaa tieteellisen lausunnon tietyssä määräajassa.
   2.   Komissio voi edellyttää, että kysymyksistä, jotka eivät kuulu yhden tiedekomitean toimivaltaan tai joita useamman kuin yhden komitean on tarkasteltava, annetaan yhteinen lausunto. Tiedekomiteat voivat lisäksi antaa yhteisen lausunnon komissiolta saadun lausuntopyynnön nojalla 11 artiklassa tarkoitetun komiteoiden välisen koordinointiryhmän aloitteesta.
   3.   Komissio voi tieteellistä lausuntoa koskevassa pyynnössään määritellä ne kuulemiset, neuvottelut tai yhteistyötoimet muiden tieteellisten elinten kanssa, joiden se katsoo olevan tarpeen lausunnon valmistelemiseksi. Komitea voi myös yhteisymmärryksessä komission kanssa päättää kuulemisista ja neuvotteluista, jos niiden katsotaan olevan tarpeen lausunnon saamiseksi valmiiksi.
   4.   Tiedekomitea voi pyytää sidosryhmiltä lisätietoja tieteellistä lausuntoa varten. Tiedekomitea voi asettaa pyytämiensä tietojen toimittamiselle määräajan. Tällaisessa tapauksessa tiedekomitea voi päättää keskeyttää kyseistä tieteellistä lausuntoa koskevan työskentelynsä. Jos pyydettyjä tietoja ei ole toimitettu kyseisessä määräajassa, komitea voi antaa lausuntonsa käytettävissään olevien tietojen pohjalta.
   10 artikla
   Puheenjohtajien ja varapuheenjohtajien valitseminen
   1.   Kukin tiedekomitea valitsee keskuudestaan puheenjohtajan sekä kaksi varapuheenjohtajaa. Valinta tehdään komitean jäsenten yksinkertaisella ääntenenemmistöllä. Puheenjohtajan ja varapuheenjohtajan toimikausi on kolme vuotta, ja se voidaan uusia.
   2.   Tiedekomiteoiden puheenjohtajan ja varapuheenjohtajien valintamenettely vahvistetaan 12 artiklassa tarkoitetussa työjärjestyksessä.
   11 artikla
   Tiedekomiteoiden koordinointi
   Tiedekomiteoiden puheenjohtajista ja varapuheenjohtajista muodostuva komiteoiden välinen koordinointiryhmä varmistaa kyseisten kolmen tiedekomitean toiminnan koordinoinnin 12 artiklassa tarkoitetun työjärjestyksen mukaisesti.
   12 artikla
   Työjärjestys
   1.   Tiedekomiteat vahvistavat yhteisen työjärjestyksensä komission ehdotuksesta ja yhteisymmärryksessä sen kanssa.
   2.   Työjärjestyksellä on varmistettava, että tiedekomiteat toteuttavat tehtävänsä noudattaen pätevyyden, riippumattomuuden ja avoimuuden periaatteita ottaen kuitenkin huomioon liikesalaisuuteen liittyvät oikeutetut pyynnöt sekä ne riskinarviointia koskevat periaatteet, jotka komissio saattaa vahvistaa saadun kokemuksen ja tällä alalla soveltamansa politiikan mukaisesti.
   3.   Työjärjestys kattaa erityisesti liitteessä II luetellut aihealueet.
   13 artikla
   Äänestyssäännöt
   1.   Tiedekomiteat hyväksyvät lausuntonsa, nopeasti annettavat neuvonsa, muistionsa ja/tai kannanottonsa jäsentensä sekä ulkojäsentensä yhteenlasketun määrän enemmistöllä.
   2.   Kukin tiedekomitea tekee päätöksensä kaikista muista kysymyksistä varsinaisten jäsentensä enemmistöllä.
   3.   Laskettaessa enemmistöä 1 ja 2 kohdan soveltamiseksi huomioon ei oteta niitä komitean jäseniä, jotka ovat eronneet tai joiden jäsenyys on päättynyt 5 artiklan 2 kohdan mukaisesti.
   14 artikla
   Muiden yhteisön, kansallisten tai kansainvälisten elinten lausunnoista eriävät lausunnot sekä koordinointi ja yhteistyö niiden kanssa
   1.   Tiedekomiteat auttavat komissiota toteamaan varhaisessa vaiheessa,

               a)

               onko työskentelyn koordinointiin ja yhteistyöhön tarvetta ja mahdollisuuksia;

               b)

               esiintyykö niiden tieteellisten lausuntojen ja samantyyppisiä tehtäviä hoitavien yhteisön, kansallisten tai kansainvälisten elinten tieteellisten lausuntojen välillä mahdollisesti tai tosiasiassa eroavaisuuksia yleisten tai erityisten riskinarviointiin liittyvien näkökohtien osalta.

         Ne auttavat komissiota välttämään, selvittämään tai selventämään näitä eriäviä lausuntoja sekä luomaan ja pitämään yllä yhteistyösuhteita kyseisiin elimiin.
   2.   Komissio voi pyytää, että tiedekomiteat tekevät yhteistyötä samantyyppisiä tehtäviä hoitavien yhteisön, kansallisten tai kansainvälisten elinten kanssa, ja organisoida tätä yhteistyötä. Se voi eritoten pyytää tiedekomiteoita laatimaan yhteisiä lausuntoja muiden yhteisön elinten kanssa näiden elinten suostumuksella.
   3.   Jos on havaittu huomattava tieteellisiä kysymyksiä koskeva eroavaisuus ja jos kyseessä on jokin yhteisön elin, asianomaisen tiedekomitean on komission pyynnöstä yhdessä kyseisen elimen kanssa joko ratkaistava eroavaisuus tai esitettävä komissiolle yhteinen asiakirja, jossa selvitetään erimielisyyttä aiheuttavat tieteelliset kysymykset ja tuodaan esille tiedoissa esiintyvät epävarmuustekijät. Asiakirja on julkistettava.
   4   LUKU
   PERIAATTEET
   15 artikla
   Riippumattomuus
   1.   Tiedekomiteoiden jäsenet, ulkojäsenet, muut neuvonantajaryhmään kuuluvat tieteelliset neuvonantajat ja ulkopuoliset asiantuntijat nimitetään henkilökohtaisten ansioiden perusteella. He eivät voi siirtää tehtäviään kenellekään muulle.
   2.   Tiedekomiteoiden jäsenten, neuvonantajaryhmään kuuluvien tieteellisten neuvonantajien ja työryhmiin osallistuvien ulkopuolisten asiantuntijoiden on toimittava ulkoisista vaikutteista riippumattomasti.
   Tämän vuoksi heidän on annettava ilmoitus siitä, että he sitoutuvat toimimaan yleisen edun hyväksi, sekä ilmoitus joko sellaisten välittömien tai välillisten etunäkökohtien puuttumisesta tai olemassaolosta, joiden voidaan katsoa heikentävän heidän riippumattomuuttaan.
   Nämä ilmoitukset on tehtävä kirjallisina. Tiedekomiteoiden jäsenten ja neuvonantajaryhmään kuuluvien tieteellisten neuvonantajien on tehtävä ilmoitukset vuosittain.
   3.   Tiedekomiteoiden jäsenten, ulkojäsenten ja muiden tieteellisten neuvonantajien sekä työryhmiin osallistuvien ulkopuolisten asiantuntijoiden on ilmoitettava jokaisessa kokouksessa erityisistä etunäkökohdista, joiden voidaan katsoa vaarantavan heidän riippumattomuutensa esityslistalla olevien asioiden osalta.
   16 artikla
   Avoimuus
   1.   Tiedekomiteoiden toimintaa on toteutettava erittäin suurta avoimuutta noudattaen. Komission on erityisesti asetettava julkisesti saataville www-sivustollaan ilman tarpeetonta viivästystä:

               a)

               tiedekomiteoille osoitetut lausuntopyynnöt;

               b)

               tiedekomiteoiden, komiteoiden välisen koordinointiryhmän ja työryhmien kokousten esityslistat ja pöytäkirjat;

               c)

               tiedekomiteoiden antamat tieteelliset lausunnot ja niiden nopeasti antamat neuvot, mukaan luettuina vähemmistön kannat sekä kyseisen lausunnon valmisteluun osallistuvien työryhmien jäsenten nimet; vähemmistöön jäänyttä näkemystä tukeneiden jäsenten tai neuvonantajien nimet on mainittava;

               d)

               tiedekomiteoiden yhteinen työjärjestys;

               e)

               tiedekomiteoiden jäsenten ja neuvonantajaryhmään kuuluvien tieteellisten neuvonantajien nimet sekä kunkin jäsenen ja neuvonantajan lyhyt ansioluettelo;

               f)

               tiedekomiteoiden jäsenten, neuvonantajaryhmään kuuluvien tieteellisten neuvonantajien ja työryhmiin osallistuvien ulkopuolisten asiantuntijoiden etunäkökohtia koskevat ilmoitukset.

         2.   Edellä olevassa 1 kohdassa tarkoitettuja avoimuutta koskevia sääntöjä sovelletaan yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (6) ja Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetun Euroopan parlamentin ja neuvoston asetuksen (EY) N:o 1049/2001 (7) vaatimusten mukaisesti erityisesti liikesalaisuuksien osalta.
   17 artikla
   Luottamuksellisuus
   Tiedekomiteoiden jäsenet, tieteelliset neuvonantajat, ulkopuoliset asiantuntijat ja harjoittelijat eivät saa ilmaista tietoja, jotka ovat tulleet heidän tietoonsa tiedekomiteoiden, aihekohtaisten työpajojen tai työryhmien työssä tai muissa tämän päätöksen soveltamiseen liittyvissä toiminnoissa, jos heille on ilmoitettu tietojen luottamuksellisuudesta.
   5   LUKU
   LOPPUSÄÄNNÖKSET
   18 artikla
   Komission tiedekomiteoiden sihteeristö
   1.   Tiedekomiteat ja niiden työryhmät sekä komiteoiden välisen koordinointiryhmän ja muut kokoukset, työpajat tai tapahtumat, jotka liittyvät tämän päätöksen soveltamiseen, kutsuu koolle komissio.
   2.   Komissio vastaa tiedekomiteoiden ja niiden työryhmien sekä muiden tämän päätöksen soveltamiseen liittyvien toimintojen tieteellisestä ja hallinnollisesta sihteeristöstä.
   3.   Sihteeristö antaa sellaista tieteellistä ja hallinnollista tukea, jota tarvitaan, jotta tiedekomiteat voivat toimia tehokkaasti, jotta voidaan seurata työjärjestyksen noudattamista erityisesti pätevyyttä, riippumattomuutta ja avoimuutta koskevien vaatimusten osalta ja jotta varmistetaan tiedottaminen komiteoiden toiminnasta ja asianmukaisesta sidosryhmien kanssa käytävästä vuoropuhelusta, mukaan luettuna erityisesti komiteoiden toimintaa koskevien kuulemisten järjestäminen ja niiden lausuntojen ja muiden julkisten asiakirjojen julkaiseminen. Lisäksi sihteeristö antaa tukea komiteoille ja järjestää ja toteuttaa lausuntojen laadunvalvontaa työjärjestyksen mukaisesti niiden kattavuuden, johdonmukaisuuden ja selkeyden osalta samoin kuin sen osalta, vastaavatko ne lausuntopyyntöä ja täyttävätkö ne toimitukselliset vaatimukset.
   4.   Sihteeristö varmistaa tiedekomiteoiden toiminnan tieteellisen ja teknisen koordinoinnin ja tarvittaessa niiden ja muiden yhteisön, kansallisten ja kansainvälisten elinten toiminnan keskinäisen koordinoinnin sekä työjärjestyksessä asetetun sidosryhmien kanssa käytävää vuoropuhelua koskevan menettelyn soveltamisen ja komiteoiden toiminnasta viestittämisen.
   19 artikla
   Korvaukset
   Tiedekomiteoiden jäsenet, neuvonantajaryhmään kuuluvat tieteelliset neuvonantajat ja ulkopuoliset asiantuntijat ovat oikeutettuja saamaan liitteen III mukaisesti korvauksen osallistumisesta komiteoiden kokouksiin, aihekohtaisiin työpajoihin, työryhmiin sekä muihin komission järjestämiin kokouksiin ja tapahtumiin ja esittelijänä toimimisesta jonkin erityisen kysymyksen yhteydessä.
   Komissio korvaa matka- ja oleskelukulut.
   20 artikla
   Tiedekomiteoiden korvaaminen
   Korvataan päätöksellä 2004/210/EY perustetut nykyiset tiedekomiteat tämän päätöksen 1 artiklan 1 kohdassa perustettavilla tiedekomiteoilla seuraavasti:

               a)

               Kuluttajien turvallisuutta käsittelevä tiedekomitea korvaa kulutustavaroita käsittelevän tiedekomitean.

               b)

               Terveys- ja ympäristöriskejä käsittelevä tiedekomitea korvaa samannimisen komitean.

               c)

               Kehittymässä olevia ja vastikään havaittuja terveysriskejä käsittelevä tiedekomitea korvaa samannimisen komitean.

         21 artikla
   Kumoamiset
   1.   Kumotaan päätös 2004/210/EY.
   Kyseisellä päätöksellä perustetut kolme komiteaa jatkavat kuitenkin tehtäviään, kunnes tällä päätöksellä perustettavat tiedekomiteat aloittavat toimintansa.
   2.   Viittaukset kumottuun päätökseen katsotaan viittauksiksi tähän päätökseen; viittaukset kumottavalla päätöksellä perustettuihin komiteoihin katsotaan viittauksiksi tällä päätöksellä perustettuihin komiteoihin.

      Tehty Brysselissä 5 päivänä elokuuta 2008.

            Komission puolesta

         Androulla VASSILIOU

            Komission jäsen

      (1)  EUVL L 66, 4.3.2004, s. 45.

      (2)  EUVL L 114, 1.5.2007, s. 14.

      (3)  EUVL L 396, 30.12.2006, s. 1, oikaisu EUVL L 136, 29.5.2007, s. 3.

      (4)  EUVL L 287, 1.11.2007, s. 25.

      (5)  KOM(2002) 713 lopullinen, 11. joulukuuta 2002.

      (6)  EYVL L 8, 12.1.2001, s. 1.

      (7)  EYVL L 145, 31.5.2001, s. 43.

      LIITE I
      TOIMIVALTA-ALUEET
      1.   Kuluttajien turvallisuutta käsittelevä tiedekomitea
      Tiedekomitea antaa lausuntoja kysymyksistä, jotka liittyvät kaikentyyppisiin kuluttajille tarkoitettujen muiden tuotteiden kuin elintarvikkeiden (esimerkkeinä kosmeettiset valmisteet ja niiden ainesosat, lelut, tekstiilit, vaatteet, henkilökohtaisen hygienian hoitoon tarkoitetut tuotteet sekä kotitaloustuotteet kuten pesuaineet) ja palvelujen (esimerkkeinä tatuointi ja keinorusketus) terveys- ja turvallisuusriskeihin (erityisesti kemiallisiin, biologisiin, mekaanisiin ja muihin fysikaalisiin riskeihin).
      2.   Terveys- ja ympäristöriskejä käsittelevä tiedekomitea
      Tiedekomitea antaa lausuntoja niistä terveys- ja ympäristöriskeistä, joita liittyy sellaisiin ilmassa, vedessä ja maaperässä oleviin saasteisiin ja muihin biologisiin ja fysikaalisiin tekijöihin tai muuttuviin fysikaalisiin olosuhteisiin, joilla saattaa olla kielteinen vaikutus terveyteen ja ympäristöön esimerkiksi ilmanlaadun, veden, jätteiden ja maaperän kannalta; lisäksi se antaa lausuntoja ympäristön elinkaariarvioinnista. Komitea käsittelee myös biosidien myrkyllisyyteen ja ekomyrkyllisyyteen liittyviä terveys- ja turvallisuusnäkökohtia.
      Komissio voi lisäksi pyytää tiedekomiteaa käsittelemään, etenkin yhteistyössä muiden EU:n virastojen ja erityisesti Euroopan kemikaaliviraston kanssa, sellaisten kemiallisten, biokemiallisten ja biologisten yhdisteiden myrkyllisyyteen ja ekomyrkyllisyyteen liittyviä kysymyksiä, joiden käytöllä voi olla haitallisia seurauksia ihmisten terveydelle ja ympäristölle, sanotun kuitenkaan rajoittamatta Euroopan kemikaalivirastolle, kuluttajien turvallisuutta käsittelevälle tiedekomitealle ja muille eurooppalaisille riskinarviointielimille annettua toimivaltaa. Komitea käsittelee lisäksi kemikaaleista ja kemikaaliseoksista aiheutuvien terveys- ja ympäristöriskien arvioinnin menetelmäkysymyksiä, jotta se voi antaa luotettavia ja johdonmukaisia lausuntoja omaan toimivaltaansa kuuluvilla aloilla ja jotta se voi osaltaan edistää merkittävien kysymysten käsittelyä tiiviissä yhteistyössä muiden EU:n elinten kanssa.
      3.   Kehittymässä olevia ja vastikään havaittuja terveysriskejä käsittelevä tiedekomitea
      Tiedekomitea antaa lausuntoja kehittymässä oleviin ja vastikään havaittuihin terveys- ja ympäristöriskeihin liittyvistä kysymyksistä sekä laajoista, monimutkaisista tai monitieteisistä kysymyksistä, jotka edellyttävät kuluttajien turvallisuudelle tai kansanterveydelle aiheutuvien riskien kattavaa arviointia, ja kysymyksistä, jotka eivät kuulu yhteisön muiden riskinarviointielinten toimivaltaan.
      Esimerkkeinä sen mahdollisista toiminta-aloista voidaan mainita riskitekijöiden vuorovaikutukseen liittyvät mahdolliset riskit, synergiavaikutukset, kasautuvat vaikutukset, mikrobilääkeresistenssi, uusi teknologia kuten nanoteknologia, lääkinnälliset laitteet – myös eläin- ja/tai ihmisperäisiä aineksia sisältävät – kudostekniikka, verituotteet, hedelmällisyyden vähentyminen, umpirauhasten syöpä, fyysiset vaaratekijät kuten melu ja sähkömagneettiset kentät (matkapuhelimista, lähettimistä ja kodin sähköisistä ohjausjärjestelmistä) sekä uusien riskien arviointimenetelmät. Sitä saatetaan lisäksi pyytää käsittelemään kansanterveyden taustatekijöihin ja muihin kuin tartuntatauteihin liittyviä riskejä.

      LIITE II
      TYÖJÄRJESTYS
      Tiedekomiteoiden päätöksen 12 artiklan mukaisesti vahvistamassa yhteisessä työjärjestyksessä käsitellään erityisesti seuraavia aiheita:
      1.   Tiedekomiteoiden välinen koordinointi

                  a)

                  Sen tiedekomitean nimeäminen, joka vastaa sellaisista tieteellisiä lausuntoja koskevista pyynnöistä, jotka eivät kuulu yhden yksittäisen tiedekomitean toimivaltaan tai joita useamman kuin yhden komitean on tarkasteltava;

                  b)

                  yhteisten lausuntojen, nopeasti annettavien neuvojen, muistioiden ja/tai kannanottojen antaminen;

                  c)

                  menettelyt koordinoinnin varmistamiseksi tiedekomiteoiden välillä – myös riskinarvioinnin yhdenmukaistamiseen liittyvät seikat sekä komiteoiden välisen koordinointiryhmän toiminta.

            2.   Komiteoiden sisäiset päätöksentekomenettelyt

                  a)

                  Tiedekomiteoiden puheenjohtajan ja varapuheenjohtajien valinta;

                  b)

                  lausuntojen antaminen

                              —

                              normaaleissa olosuhteissa

                              —

                              kirjallista menettelyä noudattaen normaaleissa olosuhteissa ja

                              —

                              nopeutettua kirjallista menettelyä noudattaen, jos asian kiireellisyys edellyttää tällaista menettelyä;

                  c)

                  menettely lausuntojen antamiseksi nopeasti silloin, kun komissio sitä pyytää 2 artiklan 3 kohdan mukaisesti; menettelyllä varmistetaan lausunnon laatu ja se, että komitea hyväksyy lausunnon asianmukaisesti;

                  d)

                  muistioiden ja kannanottojen antaminen, jotta komission huomio saadaan kiinnitettyä tiettyyn tai syntymässä olevaan ongelmaan.

            3.   Tieteellisen työn organisointi

                  a)

                  Tiedekomiteoiden työryhmien perustaminen ja organisointi, yhteiset työryhmät mukaan luettuina;

                  b)

                  neuvonantajaryhmään kuuluvien tieteellisten neuvonantajien ottaminen ulkojäseniksi komiteoihin ja ulkopuolisten asiantuntijoiden kutsuminen mukaan komiteoiden toimintaan;

                  c)

                  esittelijöiden nimittäminen ja heidän tehtäviensä kuvaus tiedekomiteoiden lausuntoluonnosten valmistelussa;

                  d)

                  tieteellisten lausuntojen muoto ja sisältö ja menettelyt niiden yhtenäisyyden ja toimituksellisen laadun varmistamiseksi ja kohentamiseksi;

                  e)

                  kokousten, aihekohtaisten työpajojen ja verkostojen organisointi ja niihin osallistuminen;

                  f)

                  harjoittelijoiden ottaminen mukaan toimintaan.

            4.   Tiedekomiteoiden jäsenten, ulkojäsenten ja neuvonantajaryhmään kuuluvien muiden tieteellisten neuvonantajien, ulkopuolisten asiantuntijoiden ja harjoittelijoiden velvollisuudet

                  a)

                  Osallistumiskriteerit ja edellytykset, joiden täyttyessä komitean jäsenyys päättyy;

                  b)

                  17 artiklassa säädettyjen luottamuksellisuutta koskevien vaatimusten täytäntöönpano;

                  c)

                  jäsenten, ulkojäsenten ja muiden neuvonantajaryhmään kuuluvien tieteellisten neuvonantajien sekä ulkopuolisten asiantuntijoiden vastuut ja velvollisuudet yhteyksissä lausunnonpyytäjiin, erityisiin eturyhmiin ja muihin sidosryhmiin;

                  d)

                  edellytykset ja menettelyt, joiden nojalla tiedekomiteoiden jäsen, ulkojäsen ja muu tieteellinen neuvonantaja tai ulkopuolinen asiantuntija olisi jätettävä tiettyä aihetta käsittelevän keskustelun ja/tai äänestyksen ulkopuolelle komiteassa tai työryhmässä, jos hänen riippumattomuuttaan on perusteltu syy epäillä.

            5.   Suhteet kolmansiin osapuoliin

                  a)

                  Menettelyt tiedekomiteoiden ja samantyyppisiä tehtäviä hoitavien yhteisön, kansallisten ja kansainvälisten elinten toisistaan poikkeavien lausuntojen tunnistamiseksi, selvittämiseksi tai selventämiseksi, tiedonvaihto ja yhteiskokousten järjestäminen mukaan luettuina;

                  b)

                  tiedekomitean edustaminen ulkoisessa toiminnassa, erityisesti suhteessa muihin yhteisön tai kansainvälisiin elimiin, joiden toiminta on samantyyppistä;

                  c)

                  sidosryhmien kanssa käytävää vuoropuhelua koskevan menettelyn järjestäminen, erityisesti toimialan tai muiden erityisten eturyhmien tai muiden sidosryhmien kuulemisen järjestäminen;

                  d)

                  tieteellisten lausuntojen ja muiden asiakirjojen julkaiseminen.

      LIITE III
      KORVAUKSET
      Tiedekomiteoiden jäsenillä, neuvonantajaryhmään kuuluvilla tieteellisillä neuvonantajilla ja ulkopuolisilla asiantuntijoilla on oikeus saada korvaus osallistumisesta tiedekomiteoiden toimintaan seuraavasti:

                  Osallistuminen kokouksiin:

                              —

                              osallistuminen tiedekomitean tai työryhmän kokoukseen tai tiedekomitean työskentelyn yhteydessä järjestettävään ulkopuoliseen kokoukseen: 300 euroa kultakin täydeltä osallistumispäivältä tai 150 euroa joko aamu- tai iltapäivältä.

                  Toimiminen esittelijänä sellaisen kysymyksen osalta, jota koskevan lausuntoluonnoksen valmistelu vaatii vähintään yhden päivän, komission kirjallisella etukäteissuostumuksella:

                              —

                              300 euroa.

                              —

                              Jos on perusteltua ja budjettivarat sallivat, tämä määrä voi olla 600 euroa sellaisten kysymysten osalta, jotka vaativat erityisen paljon työtä.

            Komissio arvioi säännöllisesti, onko näitä korvauksia tarpeen mukauttaa, ja ottaa arvioinnissaan huomioon hintaindeksit, muissa EU:n elimissä asiantuntijoille maksettujen korvausten kehittymisen sekä jäsenten, ulkojäsenten, muiden tieteellisten neuvonantajien ja ulkopuolisten asiantuntijoiden työmäärästä saadut kokemukset. Ensimmäinen arviointi tehdään vuonna 2009.


title: Neuvoston päätös 2009/558/YUTP, tehty 16 päivänä maaliskuuta 2009 , turvaluokiteltujen tietojen vaihtoon sovellettavia turvallisuusmenettelyjä koskevan Euroopan unionin ja Israelin välisen sopimuksen tekemisestä

text:
               24.7.2009

               FI

               Euroopan unionin virallinen lehti

               L 192/63

         NEUVOSTON PÄÄTÖS 2009/558/YUTP,
   tehty 16 päivänä maaliskuuta 2009,
   turvaluokiteltujen tietojen vaihtoon sovellettavia turvallisuusmenettelyjä koskevan Euroopan unionin ja Israelin välisen sopimuksen tekemisestä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 24 artiklan,
   ottaa huomioon puheenjohtajavaltion suosituksen,
   sekä katsoo seuraavaa:

               (1)

               Neuvosto päätti 18 päivänä helmikuuta 2008 pidetyssä istunnossaan valtuuttaa puheenjohtajavaltion aloittamaan, korkeana edustajana toimivan pääsihteerin avustamana ja komission kanssa tiiviissä yhteistyössä, Euroopan unionista tehdyn sopimuksen 24 artiklan mukaisesti neuvottelut Israelin valtion kanssa tietoturvaa koskevan sopimuksen tekemiseksi.

               (2)

               Saatuaan nämä neuvotteluvaltuudet puheenjohtajavaltio neuvotteli korkeana edustajana toimivan pääsihteerin avustamana turvaluokiteltujen tietojen vaihtoon sovellettavia turvallisuusmenettelyjä koskevan Euroopan unionin Israelin välisen sopimuksen.

               (3)

               Sopimus olisi hyväksyttävä,

         ON PÄÄTTÄNYT SEURAAVAA:
   1 artikla
   Hyväksytään Euroopan unionin puolesta turvaluokiteltujen tietojen vaihtoon sovellettavia turvallisuusmenettelyjä koskeva Euroopan unionin ja Israelin välinen sopimus.
   Sopimuksen teksti on tämän päätöksen liitteenä.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus Euroopan unionia sitovasti.
   3 artikla
   Tämä päätös tulee voimaan päivänä, jona se tehdään.
   4 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 16 päivänä maaliskuuta 2009.

            Neuvoston puolesta

            Puheenjohtaja

         A. VONDRA

    ---documentbreak---

               24.7.2009

               FI

               Euroopan unionin virallinen lehti

               L 192/64

         KÄÄNNÖS
   Euroopan unionin ja Israelin välinen turvaluokiteltujen tietojen vaihtoon sovellettavia turvallisuusmenettelyjä koskeva
   SOPIMUS
   ISRAELIN VALTION HALLITUS, jota
   edustaa Israelin puolustusministeriö, jäljempänä ’IMOD’
   ja
   EUROOPAN UNIONI, jäljempänä ’EU’,
   jota edustaa Euroopan unionin neuvoston puheenjohtajavaltio,
   jäljempänä ’osapuolet’, jotka
   OTTAVAT HUOMIOON, että osapuolet aikovat tehdä yhteistyötä erityisesti puolustus- ja turvallisuuskysymyksiin liittyvissä yhteistä etua koskevissa asioissa,
   OTTAVAT HUOMIOON, että osapuolten välinen täysipainoinen ja tehokas neuvonpito ja yhteistyö saattavat edellyttää Israelin ja EU:n turvaluokiteltujen tietojen ja aineiston saamista käyttöön sekä turvaluokiteltujen tietojen ja niihin liittyvän aineiston vaihtoa Israelin ja EU:n kesken,
   OTTAVAT HUOMIOON, että osapuolet haluavat suojata ja turvata keskenään vaihtamansa turvaluokitellut tiedot ja aineiston,
   OTTAVAT HUOMIOON, että käyttöön saatujen ja vaihdettujen turvaluokiteltujen tietojen ja niihin liittyvän aineiston suojaaminen edellyttää asianmukaisia turvatoimia,
   OVAT SOPINEET SEURAAVAA:
   1 artikla
   Tätä turvaluokiteltujen tietojen ja aineiston vaihtoon sovellettavia turvallisuusmenettelyjä koskevaa sopimusta, jäljempänä ’sopimus’, sovelletaan missä tahansa muodossa olevaan ja minkä tahansa alan turvaluokiteltuihin tietoihin ja aineistoon, jota osapuolet joko toimittavat toisilleen tai vaihtavat keskenään, erityisesti puolustus- ja turvallisuuskysymyksiin liittyvää yhteistä etua koskevia asioita koskevan osapuolten välisen täysipainoisen ja tehokkaan yhteistyön tavoitteiden saavuttamiseksi.
   2 artikla
   Tässä sopimuksessa

               a)

               ’turvaluokitelluilla tiedoilla’ tarkoitetaan tietoja (jotka voidaan välittää missä tahansa muodossa, mukaan lukien kirjallinen, suullinen ja visuaalinen muoto) tai aineistoa, jotka jompikumpi osapuoli on määritellyt kansallisten lakiensa ja asetustensa mukaisesti kuuluvaksi sen turvallisuusetuihin ja joita on suojattava luvatonta ilmaisemista vastaan ja joihin on merkitty jommankumman tämän sopimuksen osapuolen antama turvaluokitus, jäljempänä ’turvaluokitellut tiedot’.

               b)

               ’aineistolla’ tarkoitetaan mitä tahansa asiakirjaa, tuotetta tai ainetta, jolle tietoja voidaan merkitä tai johon tietoja voidaan koota riippumatta sen fyysisestä luonteesta, mukaan lukien, mutta ei yksinomaan seuraavat aineistot: kirjoitukset (kirje, ilmoitus, pöytäkirja, selvitys, muistio, viesti), kovalevyt, tietokonelevyt, CD ROM, USB-avaimet, laitteet, koneet, kojeet, välineet, mallit, valokuvat/diakuvat/luonnokset, tallenteet, nauhoitteet, kasetit, filmit, jäljennökset, kartat, taulukot, piirustukset, muistikirjat, stensiili-, hiili-, kirjoituskone- tai monistuskonenauhat.

         3 artikla
   Tässä sopimuksessa ’EU:lla’ tarkoitetaan Euroopan unionin neuvostoa, jäljempänä ’neuvosto’, korkeana edustajana toimivaa pääsihteeriä ja neuvoston pääsihteeristöä sekä Euroopan yhteisöjen komissiota, jäljempänä ’Euroopan komissio’.
   4 artikla
   Kumpikin osapuoli:

               a)

               suojaa ja turvaa kansallisten lakiensa ja määräystensä mukaisesti turvaluokitellut tiedot, joita toinen osapuoli toimittaa tai joita vaihdetaan toisen osapuolen kanssa tämän sopimuksen nojalla,

               b)

               varmistaa, että tämän sopimuksen nojalla toimitetut tai vaihdetut turvaluokitellut tiedot säilyttävät sen turvaluokitusmerkinnän, jonka tiedot luovuttanut osapuoli on niille antanut. Vastaanottava osapuoli suojaa ja turvaa turvaluokitellut tiedot omien turvallisuussääntöjensä niiden määräysten mukaisesti, jotka koskevat tietoja tai aineistoa, joilla on 6 artiklassa tarkoitettua turvaluokitusta vastaava luokitus. Näin tehdessään osapuolet antavat kaikille tällaisille turvaluokitelluille tiedoille turva-asteeltaan samanlaisen suojan, jonka ne antavat niiden omille saman turvaluokituksen omaaville turvaluokitelluille tiedoille;

               c)

               käyttää tällaisia turvaluokiteltuja tietoja ainoastaan niihin tarkoituksiin tai niiden turvallisuusedellytysten mukaisesti, jotka niiden luovuttaja on määritellyt tai joita varten tiedot on toimitettu tai vaihdettu; tämä koskee myös turvaluokituslaitteiston paikkaa;

               d)

               pidättäytyy ilman tiedot luovuttaneen osapuolen kirjallista etukäteissuostumusta ilmaisemasta tällaisia turvaluokiteltuja tietoja kolmansille osapuolille tai sellaiselle EU:n toimielimelle tai taholle, jota ei mainita 3 artiklassa;

               e)

               kieltää tällaisten turvaluokiteltujen tietojen käytön yksittäisiltä henkilöiltä, paitsi jos heillä on tehtävien mukainen valtuutus (eli heidän on saatava tiedot käyttöönsä virkatehtäviensä hoitamiseksi) ja asianomainen osapuoli on tarvittaessa tehnyt asianmukaisen luotettavuusselvityksen ja antanut luvan tietojen käyttöön.

         5 artikla
   1.   Osapuoli, ”luovuttava osapuoli”, voi ilmaista tai luovuttaa turvaluokiteltuja tietoja toiselle osapuolelle, ”vastaanottava osapuoli”.
   2.   Voidakseen luovuttaa turvaluokiteltuja tietoja muille kuin osapuolille vastaanottavan osapuolen on tehtävä turvaluokiteltujen tietojen ilmaisemista tai luovuttamista koskeva päätös, jonka edellytyksenä on luovuttavan osapuolen kirjallinen ennalta annettu suostumus.
   3.   Kumpikin osapuoli päättää turvaluokiteltujen tietojen luovuttamisesta toiselle osapuolelle tapauskohtaisesti. Edellä olevaa 1 ja 2 kohtaa sovellettaessa tietojen automaattinen luovuttaminen on mahdollista ainoastaan, jos osapuolten kesken on vahvistettu ja sovittu menettelyistä tiettyjen, niiden operatiivisten vaatimusten kannalta merkityksellisten tietoluokkien osalta.
   4.   Vastaanottava osapuoli voi antaa luovuttavalta osapuolelta saatuja turvaluokiteltuja tietoja toimeksisaajalle tai mahdolliselle toimeksisaajalle tiedot luovuttavan osapuolen kirjallisella ennalta annetulla suostumuksella. Ennen kuin mitään toiselta osapuolelta saatuja turvaluokiteltuja tietoja luovutetaan tai ilmaistaan toimeksisaajalle tai mahdolliselle toimeksisaajalle, vastaanottava osapuoli varmistaa kansallisten lakiensa ja määräystensä mukaisesti, että toimeksisaajalla tai mahdollisella toimeksisaajalla on tietojen suojaamisen edellyttämä valmius ja toimitilat ja että toimeksisaajasta on tehty asianmukainen luotettavuusselvitys.
   5.   Kumpikin osapuoli varmistaa kansallisten lakiensa ja määräystensä mukaisesti niiden toimitilojen ja toimipaikkojen turvallisuuden, joissa toisen osapuolen sille luovuttamia turvaluokiteltuja tietoja säilytetään, ja varmistaa kunkin sellaisen toimitilan tai toimipaikan osalta, että tietojen valvomiseksi ja suojaamiseksi toteutetaan kaikki tarvittavat toimenpiteet.
   6 artikla
   1.   Turvaluokitellut tiedot merkitään seuraavasti:

               a)

            Israelin valtion osalta turvaluokitellut tiedot merkitään seuraavasti:
                   (Top Secret),
                   (Secret) tai
                   Confidential);

               b)

               EU:n osalta turvaluokitellut tiedot merkitään seuraavasti: TRES SECRET UE/EU TOP SECRET, SECRET UE, CONFIDENTIEL UE tai RESTREINT UE.

         2.   Turvaluokat vastaavat toisiaan seuraavasti:

               Israelin luokitus

               EU:n luokitus

                   (Top Secret)

               TRES SECRET UE/EU TOP SECRET

                   (Secret)

               SECRET UE

                   (Confidential)

               CONFIDENTIEL UE

               (Ei vastinetta Israelissa)

               RESTREINT UE

         Israel sitoutuu antamaan RESTREINT UE -turvaluokitetuille tiedoille saman suojan kuin sen  (Confidential) -turvaluokkaan kuuluville tiedoille.
   7 artikla
   Kumpikin osapuoli varmistaa, että sillä on käytössä turvajärjestelmä ja turvatoimet, jotka perustuvat kunkin osapuolen kansallisissa laeissa ja määräyksissä säädettyihin perusperiaatteisiin ja turvallisuutta koskeviin vähimmäisvaatimuksiin ja jotka otetaan huomioon 12 artiklan mukaisesti luotavissa järjestelyissä, jotta varmistetaan, että tämän sopimuksen nojalla toimitettuihin tai vaihdettuihin turvaluokiteltuihin tietoihin sovelletaan samantasoista suojaa.
   8 artikla
   1.   Osapuolet varmistavat, että kaikkien sellaisten henkilöiden luotettavuus, joiden on virkatehtäviensä hoitamiseksi saatava käyttöönsä tämän sopimuksen mukaisesti toimitettuja tai vaihdettuja turvaluokiteltuja tietoja tai joilla voi tehtäviensä tai asemansa perusteella olla oikeus antaa kyseisiä tietoja käyttöön, selvitetään asianmukaisella tavalla ennen kuin turvaluokitellut tiedot annetaan heidän käyttöönsä.
   2.   Luotettavuusselvitystä koskevien menettelyjen on oltava sellaiset, että niillä voidaan selvittää kansallisten säädösten ja määräysten mukaisesti, ovatko kaikki tiettyä henkilöä koskevat merkitykselliset tekijät sellaisia, että hänelle voidaan antaa oikeus saada käyttöönsä turvaluokiteltuja tietoja.
   9 artikla
   Osapuolet antavat toisilleen apua tämän sopimuksen nojalla toimitettujen tai vaihdettujen turvaluokiteltujen tietojen turvaamista sekä yhteisiä turvallisuusetuja koskevissa asioissa. Turvajärjestelyjen tehokkuuden arvioimiseksi tämän sopimuksen 12 artiklassa tarkoitetut viranomaiset kuulevat toisiaan turvallisuutta koskevissa kysymyksissä ja suorittavat vastavuoroisesti tutustumiskäyntejä osapuolten kyseisessä artiklassa määriteltyjen vastuualueiden puitteissa. Tällaisten käyntien ja muiden tämän sopimuksen täytäntöön panemiseksi tehtävien käyntien käytännön yksityiskohdat vahvistetaan 12 artiklan mukaisesti luotavissa järjestelyissä.
   10 artikla
   1.   Tätä sopimusta sovellettaessa:

               a)

               EU:n osalta kirjeenvaihto osoitetaan neuvostolle seuraavaan osoitteeseen:

                           Council of the European Union

                           Chief Registry Officer

                           Rue de la Loi/Wetstraat, 175

                           1048 Brussels

                           BELGIUM;

                     Neuvoston ylikirjaaja (Chief Registry Officer) toimittaa kaiken kirjeenvaihdon edelleen jäsenvaltioille ja Euroopan komissiolle, jollei 2 kohdasta muuta johdu.

               b)

               Israelin osalta kirjeenvaihto osoitetaan the Directorate of Security of the Defense Establishment D.S.D.E (MALMAB):lle seuraavaan osoitteeseen:

                           Ministry of Defense

                           Kaplan St.

                           Hakirya Tel-Aviv

                           ISRAEL

         2.   Poikkeuksellisesti voidaan toisen osapuolen kirjeenvaihto, joka vain tietyillä kyseisen osapuolen toimivaltaisilla virkamiehillä, elimillä tai yksiköillä on oikeus saada käyttöönsä, operatiivisista syistä osoittaa tietyille toisen osapuolen toimivaltaisille virkamiehille, elimille tai yksiköille, jotka on erikseen nimetty vastaanottajiksi, ja antaa se vain näiden yksinomaiseen käyttöön, ottaen huomioon näiden toimivaltuudet ja tehtävien mukainen valtuutus.
   Euroopan unionin osalta tällainen kirjeenvaihto toimitetaan neuvoston ylikirjaajan välityksellä tai Euroopan komission turvallisuusasioiden pääosaston ylikirjaajan välityksellä, kun tiedot osoitetaan Euroopan komissiolle.
   Israelin osalta tällainen kirjeenvaihto toimitetaan the Directorate of Security of the Defense Establishment D.S.D.E (MALMAB):n välityksellä. Kun EU haluaa lähettää turvaluokiteltuja tietoja Israelin ministeriöille tai muille organisaatioille kuin IMOD:lle, the Directorate of Security of the Defense Establishment D.S.D.E (MALMAB) ilmoittaa neuvoston ylikirjaajalle sen Israelin turvallisuusviranomaisen, joka vastaa ministeriöistä ja organisaatioista, jotka soveltavat turvaluokiteltujen tietojen suojaamiseen vastaavia normeja.
   11 artikla
   IMOD, neuvoston pääsihteeri ja turvallisuusasioista vastaava Euroopan komission jäsen valvovat tämän sopimuksen täytäntöönpanoa.
   12 artikla
   1.   Tämän sopimuksen täytäntöönpanemiseksi 2, 3 ja 4 kohdassa nimetyt kolme viranomaista sopivat turvajärjestelyistä tämän sopimuksen soveltamisalaan kuuluvien turvaluokiteltujen tietojen vastavuoroista turvaamista ja suojaamista koskevien vaatimusten vahvistamiseksi.
   2.   The Directorate of Security of the Defence Establishment D.S.D.E (MALMAB) vastaa Israelin puolustusministeriön johdolla ja puolesta tämän sopimuksen nojalla Israelille toimitettujen turvaluokiteltujen tietojen turvaamista ja suojaamista koskevista turvallisuusjärjestelyistä.
   3.   Neuvoston pääsihteeristön turvallisuusyksikkö vastaa neuvoston pääsihteerin johdolla ja puolesta sekä neuvoston nimissä ja alaisuudessa tämän sopimuksen nojalla Euroopan unionille toimitettujen turvaluokiteltujen tietojen suojaamista ja turvaamista koskevista turvallisuusjärjestelyistä.
   4.   Euroopan komission turvallisuusasioiden pääosasto, joka toimii turvallisuusasioista vastaavan Euroopan komission jäsenen alaisuudessa, vastaa tämän sopimuksen nojalla toimitettujen tai vaihdettujen turvaluokiteltujen tietojen suojaamista ja turvaamista koskevista turvallisuusjärjestelyistä Euroopan komissiossa ja sen tiloissa.
   5.   EU:n osalta 1 kohdassa tarkoitetut turvallisuusjärjestelyt hyväksyy neuvoston turvakomitea.
   13 artikla
   Tiedot vastaanottavan osapuolen on ilmoitettava tiedot luovuttavalle osapuolelle, jos sen turvaluokitellut tiedot ovat todistettavasti kadonneet tai vaarantuneet tai kun näin epäillään tapahtuneen. Tiedot vastaanottavan osapuolen on käynnistettävä tutkinta tilanteen selvittämiseksi. Tiedot luovuttavalle osapuolelle on toimitettava tiedot tutkinnan tuloksista ja tapahtuneen toistumisen estämiseksi toteutetuista toimenpiteistä. Sopimuksen 12 artiklassa tarkoitetut viranomaiset voivat vahvistaa tältä osin noudatettavat menettelyt.
   14 artikla
   Kumpikin osapuoli vastaa omista kustannuksistaan, jotka aiheutuvat tämän sopimuksen täytäntöönpanosta.
   15 artikla
   Ennen kuin osapuolet toimittavat tai vaihtavat turvaluokiteltuja tietoja tämän sopimuksen nojalla, 12 artiklassa tarkoitettujen asiasta vastaavien turvallisuusviranomaisten on oltava yhtä mieltä siitä, että osapuolet kykenevät suojaamaan ja turvaamaan turvaluokitellut tiedot tavalla, joka on tämän sopimuksen ja 12 artiklan mukaisesti luotavien järjestelyjen mukainen.
   16 artikla
   Tämä sopimus ei estä osapuolia tekemästä muita tämän sopimuksen soveltamisalaan kuuluvien turvaluokiteltujen tietojen toimittamista tai vaihtoa koskevia sopimuksia edellyttäen, että ne eivät ole ristiriidassa tämän sopimuksen määräysten kanssa.
   17 artikla
   Tämän sopimuksen tulkintaa tai soveltamista koskevat Israelin ja EU:n väliset riidat ratkaistaan osapuolten välisin neuvotteluin. Neuvottelujen aikana molemmat osapuolet täyttävät edelleen niillä tämän sopimuksen nojalla olevat velvoitteensa.
   18 artikla
   1.   Tämä sopimus tulee voimaan välittömästi sen jälkeen, kun osapuolet ovat ilmoittaneet toisilleen saattaneensa päätökseen tätä varten tarvittavat sisäiset menettelynsä.
   2.   Kumpikin osapuoli ilmoittaa toiselle osapuolelle lakejaan ja määräyksiään koskevista muutoksista, jotka voisivat vaikuttaa tässä sopimuksessa tarkoitettuun turvaluokiteltujen tietojen suojaan.
   3.   Tätä sopimusta voidaan jommankumman osapuolen pyynnöstä tarkastella uudelleen mahdollisten muutosten harkitsemiseksi.
   4.   Tämän sopimuksen muutokset on tehtävä kirjallisesti osapuolten välisellä sopimuksella. Sopimus tulee voimaan sen jälkeen, kun osapuolet ovat toimittaneet toisilleen 1 kohdassa määrätyt kirjalliset ilmoitukset.
   19 artikla
   Osapuoli voi päättää tämän sopimuksen voimassaolon toiselle osapuolelle annetulla kirjallisella ilmoituksella. Sopimuksen voimassaolo päättyy kuuden kuukauden kuluttua siitä, kun toinen osapuoli on ottanut ilmoituksen vastaan, mutta se ei vaikuta niihin velvoitteisiin, joihin osapuolet jo ovat tämän sopimuksen määräysten mukaisesti sitoutuneet. Erityisesti kaikki turvaluokitellut tiedot, jotka on toimitettu tai vaihdettu tämän sopimuksen nojalla, on edelleen suojattava tämän sopimuksen määräysten mukaisesti.
   Tämän vakuudeksi alla mainitut täysivaltaiset edustajat ovat allekirjoittaneet tämän sopimuksen.

      Tehty Tel Avivissa 11 päivänä kesäkuuta 2009 kahtena englanninkielisenä kappaleena.

            Israelin puolesta

            Puolustusministeri

            Euroopan unionin puolesta

            Pääsihteeri / korkea edustaja


title: Neuvoston päätös 2005/296/YUTP, YOS, tehty 24 päivänä tammikuuta 2005, Euroopan unionin ja entisen Jugoslavian tasavallan Makedonian välisen sopimuksen tekemisestä turvaluokiteltujen tietojen vaihtoon sovellettavista turvallisuusmenettelyistä

text:
               13.4.2005

               FI

               Euroopan unionin virallinen lehti

               L 94/38

         NEUVOSTON PÄÄTÖS 2005/296/YUTP, YOS,
   tehty 24 päivänä tammikuuta 2005,
   Euroopan unionin ja entisen Jugoslavian tasavallan Makedonian välisen sopimuksen tekemisestä turvaluokiteltujen tietojen vaihtoon sovellettavista turvallisuusmenettelyistä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 24 ja 38 artiklan,
   ottaa huomioon puheenjohtajavaltion suosituksen,
   sekä katsoo seuraavaa:

               (1)

               Neuvosto päätti istunnossaan 27 ja 28 päivänä marraskuuta 2003 valtuuttaa puheenjohtajavaltion aloittamaan korkeana edustajana toimivan pääsihteerin avustamana Euroopan unionista tehdyn sopimuksen 24 ja 38 artiklan mukaisesti neuvottelut tiettyjen kolmansien valtioiden kanssa, jotta Euroopan unioni tekisi niistä kunkin kanssa sopimuksen turvaluokiteltujen tietojen vaihtoon sovellettavista turvallisuusmenettelyistä.

               (2)

               Saatuaan nämä neuvotteluvaltuudet puheenjohtajavaltio neuvotteli korkeana edustajana toimivan pääsihteerin avustamana entisen Jugoslavian tasavallan Makedonian kanssa sopimuksen turvaluokiteltujen tietojen vaihtoon sovellettavista turvallisuusmenettelyistä.

               (3)

               Tämä sopimus olisi hyväksyttävä,

         ON PÄÄTTÄNYT SEURAAVAA:
   1 artikla
   Hyväksytään Euroopan unionin puolesta Euroopan unionin ja entisen Jugoslavian tasavallan Makedonian välinen sopimus turvaluokiteltujen tietojen vaihtoon sovellettavista turvallisuusmenettelyistä.
   Sopimuksen teksti on tämän päätöksen liitteenä.
   2 artikla
   Neuvoston puheenjohtaja oikeutetaan nimeämään henkilö(t), jo(i)lla on valtuudet allekirjoittaa sopimus Euroopan unionia sitovasti.
   3 artikla
   Tätä päätöstä noudatetaan päivästä, jona se tehdään.
   4 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 24 päivänä tammikuuta 2005.

            Neuvoston puolesta

            Puheenjohtaja

         F. BODEN

   SOPIMUS
   entisen Jugoslavian tasavallan Makedonian ja Euroopan unionin välillä turvaluokiteltujen tietojen vaihtoon sovellettavista turvallisuusmenettelyistä
   ENTINEN JUGOSLAVIAN TASAVALTA MAKEDONIA,
   jota edustaa sen hallitus,
   ja
   EUROOPAN UNIONI, jäljempänä ’EU’,
   jota edustaa Euroopan unionin neuvoston puheenjohtaja,
   jäljempänä ’osapuolet’, jotka
   PALAUTTAVAT MIELEEN sitoutuneensa yhdessä vakautus- ja assosiaatioprosessiin, joka muodostaa edelleen puitteet entisen Jugoslavian tasavallan Makedonian lähentymiselle Eurooppaan aina sen tulevaan EU:hun liittymiseen asti,
   OTTAVAT HUOMIOON, että osapuolten yhteisenä tavoitteena on parantaa kaikin tavoin turvallisuuttaan ja huolehtia kansalaistensa korkeatasoisesta suojasta turvallisuuteen perustuvalla alueella,
   OTTAVAT HUOMIOON, että osapuolet ovat yhtä mieltä siitä, että niiden välistä neuvonpitoa ja yhteistyötä olisi kehitettävä yhteistä etua koskevissa turvallisuuskysymyksissä,
   OTTAVAT HUOMIOON, että tämän vuoksi on olemassa jatkuva tarve vaihtaa turvaluokiteltuja tietoja osapuolten välillä,
   TUNNUSTAVAT, että täysipainoinen ja tehokas neuvonpito ja yhteistyö voivat edellyttää kummankin osapuolen turvaluokiteltujen tietojen ja aineiston saamista käyttöön sekä turvaluokiteltujen tietojen ja niihin liittyvän aineiston vaihtoa osapuolten kesken,
   OVAT TIETOISIA siitä, että tämä turvaluokiteltujen tietojen ja niihin liittyvän aineiston käyttöön saaminen ja vaihto edellyttävät asianmukaisia turvatoimia,
   OVAT SOPINEET SEURAAVAA:
   1 artikla
   Kummankin osapuolen turvallisuuden kaikinpuolista parantamista koskevien tavoitteiden saavuttamiseksi tätä sopimusta sovelletaan missä tahansa muodossa oleviin turvaluokiteltuihin tietoihin ja aineistoon, joita osapuolet toimittavat toisilleen tai vaihtavat keskenään.
   2 artikla
   Tässä sopimuksessa turvaluokitelluilla tiedoilla tarkoitetaan tietoja (joita voidaan välittää missä tahansa muodossa) tai aineistoa, jotka on määritetty suojattavaksi luvatonta ilmaisemista vastaan ja joille on annettu tätä tarkoittava turvaluokitus (jäljempänä ’turvaluokitellut tiedot’).
   3 artikla
   Tässä sopimuksessa ’EU’ tarkoittaa Euroopan unionin neuvostoa (jäljempänä ’neuvosto’), sen korkeana edustajana toimivaa pääsihteeriä ja neuvoston pääsihteeristöä sekä Euroopan yhteisöjen komissiota (jäljempänä ’Euroopan komissio’).
   4 artikla
   Kumpikin osapuoli

               a)

               suojaa ja turvaa toisen osapuolen toimittamat tai vaihtamat tämän sopimuksen soveltamisalaan kuuluvat turvaluokitellut tiedot;

               b)

               varmistaa, että tämän sopimuksen soveltamisalaan kuuluvat toimitetut tai vaihdetut turvaluokitellut tiedot säilyttävät sen turvaluokituksen, jonka tiedot luovuttanut osapuoli on niille antanut. Vastaanottava osapuoli suojaa ja turvaa turvaluokitellut tiedot 11 ja 12 artiklan mukaisesti luotavissa turvallisuusjärjestelyissä kuvatulla tavalla omien turvallisuussääntöjensä niiden määräysten mukaisesti, jotka koskevat tietoja tai aineistoa, joilla on vastaava turvaluokitus;

               c)

               käyttää tämän sopimuksen soveltamisalaan kuuluvia turvaluokiteltuja tietoja ainoastaan niihin tarkoituksiin, jotka niiden luovuttaja on määritellyt ja joita varten tiedot on toimitettu tai vaihdettu;

               d)

               ei ilman tietojen luovuttajan etukäteissuostumusta ilmaise tämän sopimuksen soveltamisalaan kuuluvia turvaluokiteltuja tietoja kolmansille osapuolille tai sellaiselle EU:n toimielimelle tai taholle, jota ei ole mainittu 3 artiklassa.

         5 artikla
   1.   Osapuoli, ’luovuttava osapuoli’, voi ilmaista tai luovuttaa turvaluokiteltuja tietoja toiselle osapuolelle, ’vastaanottava osapuoli’, ”toimittaja valvoo” -periaatteen (originator control) mukaisesti.
   2.   Vastaanottava osapuoli tekee luovuttavan osapuolen suostumuksella päätöksen turvaluokiteltujen tietojen ilmaisemisesta tai luovuttamisesta muille kuin tämän sopimuksen osapuolille luovuttavan osapuolen turvallisuussäännöissä määritellyn ”toimittaja valvoo” -periaatteen (originator control) mukaisesti.
   3.   Edellä 1 ja 2 kohtaa sovellettaessa yleinen luovuttaminen on mahdollista ainoastaan, jos osapuolet ovat sopineet menettelyistä tiettyjen tietojen osalta, jotka ovat olennaisia niiden operatiivisten vaatimusten kannalta.
   6 artikla
   Kumpikin osapuoli ja niiden 3 artiklassa mainitut tahot perustavat turvaorganisaation ja laativat turvaohjelmia, jotka perustuvat sellaisiin turvallisuutta koskeviin perusperiaatteisiin ja vähimmäisvaatimuksiin, joita noudatetaan 11 ja 12 artiklan mukaisesti luotavissa osapuolten turvallisuusjärjestelyissä, jotta varmistetaan, että tämän sopimuksen soveltamisalaan kuuluviin turvaluokiteltuihin tietoihin sovelletaan saman tasoista suojaa.
   7 artikla
   1.   Osapuolet varmistavat, että kaikkien henkilöiden, joiden on virallisten tehtäviensä hoitamiseksi saatava käyttöönsä tämän sopimuksen mukaisesti toimitettuja tai vaihdettuja turvaluokiteltuja tietoja tai joilla voi tehtävänsä tai asemansa perusteella olla oikeus saada tällaisia tietoja käyttöönsä, luotettavuus selvitetään asianmukaisella tavalla ennen kuin heille myönnetään oikeus saada tietoja käyttöönsä.
   2.   Luotettavuusselvitystä koskevien menettelyjen on oltava sellaiset, että niillä voidaan selvittää, voiko tietty henkilö saada käyttöönsä turvaluokiteltuja tietoja, hänen uskollisuutensa, rehellisyytensä ja luotettavuutensa huomioon ottaen.
   8 artikla
   Osapuolet antavat toisilleen apua tämän sopimuksen soveltamisalaan kuuluvien turvaluokiteltujen tietojen suojauksessa sekä yhteisiä turvallisuusetuja koskevissa asioissa. Turvallisuusjärjestelyjen tehokkuuden arvioimiseksi 11 artiklassa mainitut viranomaiset kuulevat toisiaan vastavuoroisesti turvallisuutta ja turvatarkastuksia koskevissa kysymyksissä 11 ja 12 artiklassa määriteltävien vastuualueidensa puitteissa.
   9 artikla
   1.   Tätä sopimusta sovellettaessa

               a)

               EU:n osalta
               kaikki kirjeenvaihto osoitetaan neuvostolle seuraavaan osoitteeseen:

                           Council of the European Union

                           Chief Registry Officer

                           Rue de la Loi/Wetstraat, 175

                           B-1048 Brussels;

                     neuvoston ylikirjaaja (Chief Registry Officer) toimittaa kaiken kirjeenvaihdon edelleen jäsenvaltioille ja Euroopan komissiolle, jollei 2 kohdasta muuta johdu.

               b)

               Entisen Jugoslavian tasavallan Makedonian osalta
               kaikki kirjeenvaihto osoitetaan turvaluokiteltuja tietoja käsittelevän osaston ylikirjaajalle ja toimitetaan tarvittaessa entisen Jugoslavian tasavallan Makedonian edustustoon Euroopan unionissa seuraavaan osoitteeseen:

                           Registry Officer

                           Avenue Louise 209 A

                           B-1050 Brussels

         2.   Poikkeuksellisesti voidaan toisen osapuolen kirjeenvaihto, joka vain tietyillä kyseisen osapuolen toimivaltaisilla virkamiehillä, elimillä tai yksiköillä on oikeus saada käyttöönsä, operatiivisista syistä osoittaa tietyille toisen osapuolen toimivaltaisille virkamiehille, elimille tai yksiköille, jotka on erikseen nimetty vastaanottajiksi, ja antaa se vain näiden yksinomaiseen käyttöön, ottaen huomioon näiden toimivaltuudet ja ”tarve tietää” -periaate. Euroopan unionin osalta tällainen kirjeenvaihto toimitetaan neuvoston ylikirjaajan toimiston välityksellä.
   10 artikla
   Tämän sopimuksen täytäntöönpanoa valvovat entisen Jugoslavian tasavallan Makedonian osalta turvaluokiteltuja tietoja käsittelevän osaston johtaja sekä neuvoston ja Euroopan komission pääsihteerit.
   11 artikla
   Tämän sopimuksen täytäntöön panemiseksi

               1)

               Turvaluokiteltuja tietoja käsittelevä osasto vastaa entisen Jugoslavian tasavallan Makedonian hallituksen nimissä ja alaisuudessa turvallisuusjärjestelyjen kehittämisestä sille toimitettujen turvaluokiteltujen tietojen suojelemiseksi ja turvaamiseksi.

               2)

               Neuvoston pääsihteeristön turvallisuusyksikkö (jäljempänä ’neuvoston turvallisuusyksikkö’) vastaa neuvoston pääsihteerin johdolla ja puolesta sekä neuvoston nimissä ja alaisuudessa turvallisuusjärjestelyjen kehittämisestä tämän sopimuksen nojalla EU:lle toimitettujen turvaluokiteltujen tietojen suojelemiseksi ja turvaamiseksi.

               3)

               Euroopan komission turvallisuustoimisto vastaa Euroopan komission nimissä ja alaisuudessa turvallisuusjärjestelyjen kehittämisestä tämän sopimuksen nojalla toimitettujen tai vaihdettujen turvaluokiteltujen tietojen suojelemiseksi Euroopan komissiossa ja sen tiloissa.

         12 artikla
   Edellä 11 artiklan mukaisesti yhteisymmärryksessä kyseisten kolmen turvallisuusyksikön kanssa luotavissa turvallisuusjärjestelyissä vahvistetaan tämän sopimuksen soveltamisalaan kuuluvien turvaluokiteltujen tietojen vastavuoroista suojelua koskevat normit. EU:n osalta nämä normit hyväksyy neuvoston turvakomitea. Entisen Jugoslavian tasavallan Makedonian osalta nämä normit hyväksyy turvaluokiteltuja tietoja käsittelevän osaston johtaja.
   13 artikla
   Edellä 11 artiklassa mainitut viranomaiset ottavat käyttöön menettelyt, joita noudatetaan, jos tämän sopimuksen soveltamisalaan kuuluvia turvaluokiteltuja tietoja osoitetaan tai epäillään vaarannetun.
   14 artikla
   Ennen tämän sopimuksen soveltamisalaan kuuluvien turvaluokiteltujen tietojen toimittamista osapuolten kesken on 11 artiklassa määriteltyjen vastuullisten turvallisuusviranomaisten oltava yhtä mieltä siitä, että vastaanottava osapuoli kykenee suojelemaan ja turvaamaan saamansa tämän sopimuksen soveltamisalaan kuuluvat tiedot tavalla, joka on 11 ja 12 artiklan mukaisesti luotavien järjestelyjen mukainen.
   15 artikla
   Tämä sopimus ei estä osapuolia tekemästä muita tämän sopimuksen soveltamisalaan kuuluvien turvaluokiteltujen tietojen toimittamista tai vaihtoa koskevia sopimuksia, edellyttäen että ne eivät ole ristiriidassa tämän sopimuksen määräysten kanssa.
   16 artikla
   Kaikki tämän sopimuksen tulkintaa tai soveltamista koskevat mahdolliset erimielisyydet Euroopan unionin ja entisen Jugoslavian tasavallan Makedonian välillä käsitellään osapuolten välisissä neuvotteluissa.
   17 artikla
   1.   Tämä sopimus tulee voimaan sen kuukauden ensimmäisenä päivänä, joka ensin seuraa sopimuspuolten annettua toisilleen ilmoitukset siitä, että ne ovat saattaneet päätökseen tätä varten tarvittavat sisäiset menettelyt.
   2.   Tätä sopimusta voidaan jommankumman osapuolen pyynnöstä tarkastella uudelleen mahdollisten muutosten harkitsemiseksi.
   3.   Tämän sopimuksen muutokset on tehtävä kirjallisesti osapuolten yhteisellä sopimuksella. Muutos tulee voimaan sen jälkeen, kun osapuolet ovat toimittaneet toisilleen 1 kohdassa määrätyt ilmoitukset.
   18 artikla
   Osapuoli voi irtisanoa tämän sopimuksen ilmoittamalla siitä kirjallisesti toiselle osapuolelle. Irtisanominen tulee voimaan kuuden kuukauden kuluttua siitä, kun toinen osapuoli on ottanut ilmoituksen vastaan, mutta se ei vaikuta niihin velvoitteisiin, joihin osapuolet jo ovat tämän sopimuksen määräysten mukaisesti sitoutuneet. Erityisesti kaikki turvaluokitellut tiedot, jotka on toimitettu tai vaihdettu tämän sopimuksen nojalla, on edelleen suojattava tämän sopimuksen määräysten mukaisesti.
   Skopjessa 25 päivänä maaliskuuta 2005
   Entisen Jugoslavian tasavallan Makedonian hallitus
   Minulla on kunnia ehdottaa, että jos hallituksenne hyväksyy sen, tämä kirje ja Teidän vahvistuksenne korvaavat turvaluokiteltujen tietojen vaihtoon sovellettavia turvallisuusmenettelyjä koskevan Euroopan unionin ja entisen Jugoslavian tasavallan Makedonian välisen sopimuksen allekirjoittamisen.
   Edellä mainitun sopimuksen teksti, joka on tämän kirjeen liitteenä, on hyväksytty Euroopan unionin neuvoston 24 päivänä tammikuuta 2005 tekemällä päätöksellä.
   Tämä kirje on myös sopimuksen 17 artiklan 1 kohdan mukainen ilmoitus Euroopan unionin puolesta.
   (lopputervehdys)

         Euroopan unionin puolesta

      Michael SAHLIN

         EU:n erityisedustaja

   Skopjessa 25 päivänä maaliskuuta 2005
   Minulla on kunnia Makedonian tasavallan hallituksen puolesta ilmoittaa vastaanottaneeni tänään päivätyn kirjeenne, joka koskee turvaluokiteltujen tietojen vaihtoon sovellettavia turvallisuusmenettelyjä koskevan Euroopan unionin ja Makedonian tasavallan välisen sopimuksen allekirjoittamista, sekä sen liitteenä olevan sopimustekstin.
   Katson tämän kirjeenvaihdon vastaavan allekirjoittamista.
   Ilmoitan kuitenkin, että Makedonian tasavalta ei hyväksy edellä mainitussa sopimuksessa maastani käytettyä nimitystä, koska maani perustuslaissa oleva nimi on Makedonian tasavalta.
   (lopputervehdys)

      Stojan SLAVESKI

         Johtaja

   Skopjessa 25 päivänä maaliskuuta 2005
   Minulla on kunnia ilmoittaa vastaanottaneeni tänään päivätyn kirjeenne.
   Euroopan unioni panee merkille, että Euroopan unionin ja entisen Jugoslavian tasavallan Makedonian välinen kirjeenvaihto, joka korvaa turvaluokiteltujen tietojen vaihtoon sovellettavia turvallisuusmenettelyjä koskevan Euroopan unionin ja entisen Jugoslavian tasavallan Makedonian välisen sopimuksen allekirjoittamisen, on saatettu päätökseen ja että tätä ei voida tulkita siten, että Euroopan unioni hyväksyisi tai tunnustaisi minkään muunmuotoisen tai -sisältöisen nimityksen kuin ”entinen Jugoslavian tasavalta Makedonia”.
   (lopputervehdys)

         Euroopan unionin puolesta

      Michael SAHLIN

         EU:n erityisedustaja


title: Neuvoston päätös (Euratom) 2016/2116, annettu 12 päivänä helmikuuta 2016, hyväksynnän antamisesta sille, että Euroopan komissio tekee Euroopan atomienergiayhteisön puolesta sopimuksen neljännen sukupolven ydinenergiajärjestelmiin liittyviä tutkimus- ja kehittämistoimia koskevasta kansainvälisestä yhteistyöstä tehdyn puitesopimuksen jatkamisesta

text:
               3.12.2016

               FI

               Euroopan unionin virallinen lehti

               L 329/1

         NEUVOSTON PÄÄTÖS (Euratom) 2016/2116,
   annettu 12 päivänä helmikuuta 2016,
   hyväksynnän antamisesta sille, että Euroopan komissio tekee Euroopan atomienergiayhteisön puolesta sopimuksen neljännen sukupolven ydinenergiajärjestelmiin liittyviä tutkimus- ja kehittämistoimia koskevasta kansainvälisestä yhteistyöstä tehdyn puitesopimuksen jatkamisesta
   EUROOPAN UNIONIN NEUVOSTO, joka
   ottaa huomioon Euroopan atomienergiayhteisön perustamissopimuksen ja erityisesti sen 101 artiklan toisen kohdan,
   ottaa huomioon Euroopan komission suosituksen,
   sekä katsoo seuraavaa:

               (1)

               Neljännen sukupolven reaktoreita käsittelevä kansainvälinen foorumi (Generation IV International Forum, GIF) on tutkimus- ja kehittämistoimia koskevan kansainvälisen yhteistyön kehys, joka luotiin Amerikan yhdysvaltojen aloitteesta vuonna 2001. GIF:n tavoitteena on koota yhteen toimia sellaisten uusien ydinenergiajärjestelmien kehittämiseksi, jotta varmistetaan varma energiansaanti ja vastataan samalla riittävällä tavalla ydinturvallisuuteen, jätteen minimointiin, ydinaseiden leviämiseen ja ydinenergian julkiseen kuvaan liittyviin haasteisiin.

               (2)

               Yhteisö liittyi GIF:ään 30 päivänä heinäkuuta 2003 allekirjoittamalla 4 päivänä marraskuuta 2002 tehdyn komission päätöksen mukaisesti GIF:n peruskirjan (jäljempänä ’peruskirja’), jonka ensimmäiset allekirjoittajat allekirjoittivat vuonna 2001. Yhteisön alkuperäistä 10 vuoden liittymistä peruskirjaan jatkettiin 29 päivänä kesäkuuta 2011 annetulla komission päätöksellä siten, että se on voimassa rajoittamattoman ajan, elleivät unionin jäsenvaltiot irtisanoudu yksimielisellä päätöksellä. Mikä tahansa GIF:n jäsen, myös yhteisö, voi irtisanoutua jäsenyydestä ilmoittamalla asiasta kirjallisesti 90 päivää etukäteen. Koska peruskirjassa ei ole määräyksiä varainsiirroista tai erityisistä budjettimäärärahojen osoittamisista sopimuspuolten kesken, se kuuluu Euratomin perustamissopimuksen 101 artiklan kolmannen kohdan soveltamisalaan.

               (3)

               Peruskirjan täytäntöönpanemiseksi sen allekirjoittajat ovat tehneet puitesopimuksen neljännen sukupolven ydinenergiajärjestelmiin liittyviä tutkimus- ja kehittämistoimia koskevasta kansainvälisestä yhteistyöstä, jäljempänä ’puitesopimus’, jossa vahvistetaan edellytykset yhteistyölle sekä myöhemmin laadittavat järjestelmä- ja hankesopimukset.

               (4)

               Perustamissopimuksen 101 artiklan toisen kohdan perusteella hyväksynnän antamisesta Euroopan atomienergiayhteisön liittymiselle puitesopimukseen 20 päivänä joulukuuta 2005 tehdyn neuvoston päätöksen ja 12 päivänä tammikuuta 2006 tehdyn komission päätöksen 7 mukaisesti yhteisö liittyi puitesopimukseen 24 päivänä tammikuuta 2006, kun asianmukaisesti valtuutettu komission jäsen allekirjoitti liittymisasiakirjan, joka talletettiin 10 päivänä helmikuuta 2006 Taloudellisen yhteistyön ja kehityksen järjestön huostaan Pariisiin. Yhteinen tutkimuskeskus nimettiin edustamaan yhteisöä sen ’täytäntöönpanoelimenä’ puitesopimuksen III artiklan 2 kohdan mukaisesti.

               (5)

               Puitesopimus tuli voimaan 28 päivänä helmikuuta 2005 kymmenen vuoden ajaksi. Sen voimassaoloa jatkettiin 26 päivänä helmikuuta 2015, kun neljä sopimuspuolta ilmaisi suostumuksensa tulla osallistumista neljännen sukupolven ydinenergiajärjestelmiin liittyviä tutkimus- ja kehittämistoimia koskevasta kansainvälisestä yhteistyöstä tehdyn puitesopimuksen jatkamista koskevan sopimuksen (jäljempänä ’jatkamissopimus’) sitomaksi puitesopimuksessa määrätyn erityisen jatkamismenettelyn mukaisesti. Yhteisö ja muut allekirjoittajat, jotka eivät voineet saattaa sisäisiä hyväksymismenettelyjään päätökseen ajoissa, voivat jatkaa osallistumistaan allekirjoittamalla sopimuksen myöhemmin jatkamissopimuksen II artiklan 3 kohdan mukaisesti.

               (6)

               Se, että yhteisön osallistumista puitesopimukseen jatketaan, ei ole riippuvainen mahdollisesta päätöksestä, joka koskee yhteisön osallistumisen laajuutta GIF:n eri järjestelmiin ja niihin liittyviin hankesopimuksiin. Yhteisö määrittelee yksilöllisesti oman GIF:n toimintaan osallistumisensa tiedollisen ja taloudellisen luonteen.

               (7)

               Olisi sen vuoksi hyväksyttävä, että komissio jatkaa yhteisön puolesta puitesopimusta allekirjoittamalla jatkamissopimuksen erityisen jatkamismenettelyn mukaisesti,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään, että komissio tekee Euroopan atomienergiayhteisön puolesta sopimuksen neljännen sukupolven ydinenergiajärjestelmiin liittyviä tutkimus- ja kehittämistoimia koskevasta kansainvälisestä yhteistyöstä tehdyn puitesopimuksen jatkamisesta.
   Jatkamissopimuksen teksti on liitetty tähän päätökseen.
   2 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 12 päivänä helmikuuta 2016.

            Neuvoston puolesta

            Puheenjohtaja

         J. R. V. A. DIJSSELBLOEM


Avis juridique important

|

41998D0057

Schengenin säännöstö - Toimeenpanevan komitean päätös, tehty 16 päivänä joulukuuta 1998, kutsua, ylläpitositoumusta ja majoitusta koskevana todisteena käytettävän yhdenmukaisen asiakirjan käyttöönotosta (SCH/Com-ex (98) 57)

Virallinen lehti nro L 239 , 22/09/2000 s. 0299 - 0307

TOIMEENPANEVAN KOMITEAN PÄÄTÖS,tehty 16 päivänä joulukuuta 1998,kutsua, ylläpitositoumusta ja majoitusta koskevana todisteena käytettävän yhdenmukaisen asiakirjan käyttöönotosta(SCH/Com-ex (98) 57)TOIMEENPANEVA KOMITEA, jokaottaa huomioon Schengenin sopimuksen soveltamisesta tehdyn yleissopimuksen 132 artiklan,ottaa huomioon kyseisen yleissopimuksen 9 artiklan,katsoo, että on kaikkien Schengen-kumppaneiden edun mukaista yhdenmukaistaa henkilöiden liikkuvuutta koskevaan yhteiseen politiikkaansa kuuluvat viisumin myöntämiskäytännöt, jotta vältyttäisiin maahantuloon ja sisäiseen turvallisuuteen liittyviltä mahdollisilta kielteisiltä seurauksilta,toivoo, että tähän mennessä yhteisen konsuliohjeiston noudattamisesta saatuja hyviä kokemuksia voidaan laajentaa, ja pyrkii yhdenmukaistamaan viisumien myöntämismenettelyä edelleen, jakunnioittaa Schengen-kumppaneiden välistä solidaarisuusperiaatetta,ON PÄÄTTÄNYT SEURAAVAA:Yhteisen konsuliohjeiston luvun V kohdassa "1.4 Muiden hakemukseen liitettävien asiakirjojen tarkastaminen" määrätään yhdenmukaisen lomakkeen käyttämisestä todisteena majoitussitoumuksesta.Tässä asiakirjassa esitettyä lomaketta voidaan käyttää hyvin joustavasti, ja se mahdollistaa käytön soveltamisen kunkin sopimusvaltion oikeudellisen tilanteen mukaisesti, sillä Schengen-valtiot käyttävät nykyisin hyvin erilaisia lomakkeita, joiden sitoumustasot poikkeavat hyvin paljon toisistaan.Nämä erot lisäävät erityisesti väärinkäytösten vaaraa, ja siksi käyttöön otetaan asiakirja, jossa on väärinkäytön ja väärennöksen estäviä ominaisuuksia.Siksi näiden asiakirjojen- koostumus ja rakenne sekä- turvaominaisuudetovat yhdenmukaiset.Yhtenäinen lomake otetaan käyttöön vuoden 1999 aikana Schengenin sopimuksen soveltamisesta tehtyä yleissopimusta soveltavissa valtioissa, joissa kansallinen lainsäädäntö edellyttää kyseisten todisteiden esittämistä.1. Yhteisen konsuliohjeiston luvun V kohtaan 1.4 lisätään seuraava kohta: "Schengen-valtioissa, joiden kansallisen lainsäädännön mukaisesti vaaditaan todiste yksityishenkilön esittämästä kutsusta tai liikematkustajien osalta ylläpitositoumuksesta tai todiste majoituksesta, käytetään yhdenmukaista asiakirjalomaketta.(1)"2. Schengenin sopimusvaltiot täyttävät yhdenmukaisen lomakkeen noudattaen kansallista lainsäädäntöään.3. Schengenin sopimusvaltioissa käyttöön otettava yhdenmukainen sitoumus-, kutsu- tai majoitustodistuslomake annetaan kussakin valtiossa keskitetysti noudattaen liitteessä A (turvatekninen kuvaus) ja liitteissä A1 ja A2 (viitteelliset mallit) esitettyjä turva- ja valmistusteknisiä tietoja. Yhdenmukaistetun lomakkeen yhdenmukaiset ja sitovat ominaisuudet ilmenevät liitteestä B.4. Yhteiseen konsuliohjeistoon liitetään sen liitteeksi 15 mallit sopimusvaltioiden antamista asiakirjoista.5. Ranska luovuttaa Schengenin sopimusvaltioille valmistuksessa tarvittavat filmit. Tästä syntyvät kustannukset siirretään sopimusvaltioiden maksettaviksi.6. Tämän asiakirjan turvatekninen rakenne tarkistetaan säännöllisesti (tarvittaessa joka toinen vuosi). Riippumatta yleisistä muutoksista, jotka käyvät tarpeellisiksi, koska väärinkäyttäjät ja väärentäjät jäljentävät asiakirjoja tai koska uusia turvateknisiä suojaustoimenpiteitä on tullut käyttöön, asiakirjojen turvaominaisuuksia mukautetaan joka toinen vuosi.7. Asiakirja laaditaan vähintään kolmella kielellä.8. Päätös tulee voimaan, kun sopimusvaltiot ovat ilmoittaneet toimenpiteiden toteuttamisesta.Berliinissä 16 päivänä joulukuuta 1998.PuheenjohtajaC. H. Schapper(1) Tällaista periaatetta noudattavat Belgia, Tanska, Saksa, Suomi, Ranska, Kreikka, Islanti, Italia, Luxemburg, Alankomaat, Norja, Itävalta, Portugali ja Ruotsi.LUOTTAMUKSELLINENLiite ALomakkeen tekninen kuvausLiite A1>PIC FILE= "L_2000239FI.030302.EPS">>PIC FILE= "L_2000239FI.030401.EPS">Liite A2>PIC FILE= "L_2000239FI.030502.EPS">>PIC FILE= "L_2000239FI.030601.EPS">Liite B>PIC FILE= "L_2000239FI.030702.EPS">


title: 2014/585/EU: Euroopan parlamentin päätös, annettu 3 päivänä huhtikuuta 2014 , vastuuvapauden myöntämisestä Euroopan tasa-arvoinstituutin talousarvion toteuttamisesta varainhoitovuonna 2012

text:
               5.9.2014

               FI

               Euroopan unionin virallinen lehti

               L 266/222

         EUROOPAN PARLAMENTIN PÄÄTÖS,
   annettu 3 päivänä huhtikuuta 2014,
   vastuuvapauden myöntämisestä Euroopan tasa-arvoinstituutin talousarvion toteuttamisesta varainhoitovuonna 2012
   (2014/585/EU)
   EUROOPAN PARLAMENTTI, joka

               —

               ottaa huomioon Euroopan tasa-arvoinstituutin lopullisen tilinpäätöksen varainhoitovuodelta 2012,

               —

               ottaa huomioon tilintarkastustuomioistuimen kertomuksen Euroopan tasa-arvoinstituutin tilinpäätöksestä varainhoitovuodelta 2012 sekä instituutin vastaukset (1),

               —

               ottaa huomioon neuvoston 18. helmikuuta 2014 antaman suosituksen (05849/2014 – C7-0054/2014),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

               —

               ottaa huomioon Euroopan tasa-arvoinstituutin perustamisesta 20. joulukuuta 2006 annetun Euroopan parlamentin ja neuvoston asetuksen (EY) N:o 1922/2006 (4) ja erityisesti sen 15 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5),

               —

               ottaa huomioon Euroopan parlamentin ja neuvoston asetuksen (EU, Euratom) N:o 966/2012 208 artiklassa tarkoitettuja elimiä koskevasta varainhoidon puiteasetuksesta 30. syyskuuta 2013 annetun komission delegoidun asetuksen (EU) N:o 1271/2013 (6) ja erityisesti sen 108 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön sekä naisten oikeuksien ja sukupuolten tasa-arvon valiokunnan lausunnon (A7-0230/2014),

               1.

               myöntää Euroopan tasa-arvoinstituutin johtajalle vastuuvapauden instituutin talousarvion toteuttamisesta varainhoitovuonna 2012;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan tasa-arvoinstituutin johtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 365, 13.12.2013, s. 127.

      (2)  EYVL L 248, 16.9.2002, s. 1.

      (3)  EUVL L 298, 26.10.2012, s. 1.

      (4)  EUVL L 403, 30.12.2006, s. 9.

      (5)  EYVL L 357, 31.12.2002, s. 72.

      (6)  EUVL L 328, 7.12.2013, s. 42.